In nomine sancte et individue Trinitatis, amen. Ego Ludovicus, Dei gracia Francorum rex. Antecessoribus nostris, regibus Francie, familiaris semper extitit consuetudo non tantum ecclesias potestatis sue beneficiis ampliare, verum etiam earum oppressionibus subvenire et iniquas consuetudines resecare. Hac igitur consideratione nos, ab eorum viis non declinantes, notum facimus universis, presentibus et futuris, quod, intuitu divini amoris et interventu Willelmi, venerabilis archiepiscopi Senonensis et apostolice sedis legati, sororii nostri, procurationem et gistam quam apud Sanctum-Julianum de Salice annuatim habebamus, quietam et absolutam dimisimus; decernentes quod nullus successorum nostrorum eam capere presumat. Et ideo archiepiscopi Senonensis, tam presens quam futuri, preposito nostro Senonensi centum solidos monete que Senonis curret, singulis annis, infra septimanam Pentecostes, persolvent. Quod ut ratum sit in posterum, carta et sigillo nostro confirmari precipimus. Actum Parisius, anno incarnati Verbi millesimo centesimo LXXº; astantibus in palacio nostro quorum subscripta sunt nomina et signa: S. comitis Theobaldi, dapiferi nostri; S. Guidonis, buticularii nostri; S. Mathei, camerarii; S. Radulphi, constabularii. Datum per manum Hugonis, cancellarii. Signum: LUDOVICUS.